หุ้นวันนี้
พักเหนื่อย
21 ส.ค. 2554

พักเหนื่อย
ตลาดหุ้นวันที่ 28 ก.ค. ดัชนีมีโอกาสย่อตัวลงตามแรงขายทำกำไร หลังจากทะยานขึ้นติดต่อกันหลายวัน
นายจักรกริช เจริญเมธาชัย รองกรรมการผู้จัดการฝ่ายกลยุทธ์ บริษัทหลักทรัพย์โกลเบล็ก กล่าวว่า ดัชนีมีโอกาสผันผวนตามแรงขายทำกำไร หลังจากปรับขึ้นหลายวันติดต่อกัน โดยตลาดจะกลับมากังวลเรื่องการขยายเพดานหนี้ของสหรัฐที่ใกล้ถึงเส้นตาย 
วันนี้ ดัชนีมีแนวรับที่ 1,120 จุด และแนวต้าน 1,140 จุด
สำหรับดัชนีหุ้นไทยเพิ่มขึ้นแรงสวนตลาดเอเชียหลายแห่ง ส่วนหนึ่งเกิดจากแรงขายของสถาบันในประเทศเริ่มลดลง หลังจากกองทุนทริกเกอร์ฟันด์ทำกำไรเข้าเป้าไปบางกองทุนแล้ว
ด้าน น.ส.จิตรา อมรธรรม ผู้ช่วยกรรมการผู้จัดการ บล.ฟินันเซีย ไซรัส กล่าวว่า ภาพรวมตลาดหุ้นไม่น่าจะหลุดแนวรับ 1,100 จุด แม้มีแรงขายออกมา ก็จะมีแรงซื้อจากนักลงทุนเข้ามารับ ส่งผลให้ดัชนีกำลังทดสอบแนวต้าน 1,135 จุด 
นอกจากนี้ ยังมีแรงเก็งกำไรผลประกอบการบริษัทจดทะเบียน (บจ.) ไตรมาส 2 ที่จะทยอยออกมาดี รวมถึงโบรกเกอร์บางแห่งได้ปรับเป้าหมายกำไรของ บจ.และราคาหุ้นบางตัวช่วยสนับสนุน
มาร์เก็ตติง กล่าวว่า นักลงทุนเลือกเก็งกำไรหุ้นตัวใหญ่ เพราะเชื่อว่าราคายังมีโอกาสปรับตัวขึ้นตามแรงซื้อของนักลงทุนต่างชาติ 
วันที่ 27 ก.ค. ตลาดหุ้นไทยเก่ง มีแรงไล่ซื้อหุ้นตัวใหญ่ดันดัชนีปิดที่ 1,130.71 จุด เพิ่มขึ้น 9.08 จุด หรือ 0.81% มูลค่าการซื้อขาย 31,517 ล้านบาท ท่ามกลางแรงซื้อของนักลงทุนต่างชาติสูงถึง 2,709 ล้านบาท ขณะที่นักลงทุนกลุ่มอื่นๆ ขายสุทธิ